Milly Schwengle
Mildred (Milly) Gabriela Maria Schwengle (☆ 26 di november 1964 na Rotterdam) ta un miembro di e Raad van State di Reino Hulandes pa Aruba.

Carera 
Milly Schwengle ta e yiu mas jong entre e tres yiu muhe di Thomas Schwengle y Maria (Chia) Schwengle-Croeze. Na e edad di tres aña e ta perde su tata. Su mama, kende tabata activo den Mascaruba, tabata actua y a traduci diferente obra teatral na Papiamento. Despues di caba VWO na Colegio Arubano e ta bay studia ley na Universidad Radboud na Nijmegen. Fin di 1989 e ta gradua y ta regresa Aruba pa inicia su carera.

Schwengle tabata fiscal interino na Ministerio Publico di Aruba di 1990 te 1992; despues e tabata 
griffier na Corte den Prome Instancia di Aruba di 1992 pa 1994. Na 1994 e ta cambia pa abogacia, unda ela specialisa den ley di sociedad huridico y empresarial. Na bufete di HBN Law e tabata socio entre 1999 y 2017. 

Durante cuater aña ela fungi como decano di e Orden di Abogado di Aruba. E tabata docente invita na facultad di ley di Universidad di Aruba. E tabata miembro di Conseho Consultativo di Aruba di 2014 te 2017 y tabata e prome muhe den e funcion aki. Entrante dia 1 di november
2017 ela keda nombra "staatsraad" representando Aruba den Raad van State, un di e organonan di mas halto den Reino Hulandes. Schwengle a reemplasa Mito Croes, kende a ocupa e funcion te 1 di juni 2016, y a bira e prome muhe di Aruba den e puesto aki. 

Schwengle ta miembro di directiva di Alnaus Foundation, un organisacion internacional di desaroyo sin meta di ganashi.

Aruba
Hende